七峰行爲外舅壽
作者：真德秀
朝代：宋

paragraphs: 有崇南岳之五峰，倚天壁立雲濛鴻。
我嘗振衣峰頂立，頗似吾鄉好峰七。
七峰五峰小大雖不齊，氣象峍兀實似之。
牛首峨峨峙雙闕，蕉嶺楊梅兩奇絕。
南臺林磵佛世界，百丈煙霞龍洞穴。
仙人冠劍端且凝，仙源萬疊秋空橫。
縈青繚白望不斷，好似衡山山下看。
曏來秀孕兩宗工，文章節操爲世雄。
百年山川久寂歷，人物今有仙游翁。
翁才古干將，翁目巖下電。
千牛解剝刃有餘，萬象妍媸鏡中現。
可持龍虎節，可運玉帳籌。
才高驚衆世弗售，祗令遺愛留丹丘。
丹丘遺愛人人誇，經界寬租惠最多。
后皇嘉之錫異夢，使汝有子登巍科。
翁壽當萬千，翁年纔八十。
視昔殷大夫，僅乃十之一。
渭川出處付何心，獨探玄關深更深。
舞鶴山前春色好，靜對七峰長不老。